**Boris A. Novak**

**KRALJ SVOBODE**

*(balada o desetletni gluhonemi, invalidni kurdski deklici,*

*ki je na begu iz Turčije izgubila življenje*

*na dnu slovensko-hrvaške mejne reke Dragonje*

*v noči med 9. in 10. decembrom 2021)*

Le zakaj so šli od doma?

Bolje bi bilo ostati.

Le kako naj hčerka hroma

trka po zaprtih vratih,

prečka meje pred soldati,

ki jih je ne razume, gluha?

Hočejo le košček kruha

*onstran te ledene vode,*

*kjer jih čaka Kralj Svobode …*

In močnejši so od dvoma,

z vedrim vetrom v podplatih,

stran od revščine, ječ, zloma …

A zakaj je bleda mati

morala vodiču dati

šop denarja? Topla juha

se na zvezdni peči kuha,

*tam nad snom ledene vode,*

*kjer jih čaka Kralj Svobode …*

Na meji piše: *STOP! NIKAMOR!*

Reko brede trudna mati,

nese hčerko štuporamo.

Varna bo med tremi brati,

vsa družina pa bo hkrati

našla pot, prihodnost, skupaj!

Tihotapijo dlan upa

*tam po spolzkih skalah vode,*

*kjer jih čaka Kralj Svobode …*

Na poti v Slovenijo

Smrt ugrabi deklico.

Na rečnem dnu jo najdejo.

To se ne bi pripetilo

prosilcem milostnih azilov,

ker bi jih mejni policaj

Hrvatom brž poslal nazaj,

*daleč stran od mrzle vode,*

*koder vlada Kralj Svobode …*

Zato Slovenija ni kriva,

da begunka ni več živa,

saj Slovenija ne krati

mladoletnim tujkam spati

*v ledeni krsti vode,*

*koder vlada Kralj Svobode …*